आज दुनिया के 6 देशों में सप्लाई होती है; दूध बेचने वाले ने तैयार की थी रेसिपी
Rajasthan Zayka Special Story - How To Make Chocolate Barfi Without Chocolate. नसीराबाद के कचौरा का स्वाद तो आपने जरूर चखा होगा पर यहां एक ऐसी बर्फी भी तैयार होती है, जिसका नाम तो चॉकलेट बर्फी है, लेकिन उसमें चॉकलेट नहीं होती।
दुनिया की सबसे बड़ी कचौरी के लिए फेमस नसीराबाद। कभी यहां से छिड़ी 1857 की क्रांति की गूंज ब्रिटेन तक सुनाई दी थी, लेकिन आज यहां के जायके की गूंज दुनिया के कई देशों में है।
नसीराबाद के कचौरा का स्वाद तो आपने जरूर चखा होगा पर यहां एक ऐसी बर्फी भी तैयार होती है, जिसका नाम तो चॉकलेट बर्फी है, लेकिन उसमें चॉकलेट नहीं होती। इस बर्फी की डिमांड भी दुनिया के कई देशों में होती है।
खास बात ये है कि केवल गिने चुने हलवाई ही इसे तैयार करते हैं। शाम होने से पहले ही पूरा माल बिक जाता है। करीब 100 साल पुराना ये जायका कहीं और नहीं मिलता। इसका स्वाद चखने के लिए लोगों को नसीराबाद जाना पड़ता है।
राजस्थानी जायका की टीम इस बार नसीराबाद पहुंची, यहां के फेमस कचौरा से हम आपको पहले ही रूबरू करवा चुके हैं, इस बार बताते हैं कैसे शुरू हुआ चॉकलेट बर्फी का सफर…।
100 साल पुराना जायका...
सचिन यादव बताते हैं चॉकलेट बर्फी नसीराबाद का करीब 100 साल पुराना जायका है। इसकी शुरुआत उनके पड़दादा सोनाराम यादव ने की थी। हम लोग उत्तरप्रदेश से यहां आकर बसे थे। उस जमाने में उनके पास 50 से ज्यादा गाय-भैंसे थीं। बड़ी मात्रा में दूध होता था, जिसकी खपत करना आसान नहीं था। ऐसे में मावा बनाने लगे। जब मावा बनाने पर भी दूध की खपत पूरी नहीं हो पाई तो कलाकंद बनाया जाने लगा।
एक बार अलग टेस्ट बनाने के लिए सोनाराम ने दूध की काफी देर तक सिकाई की। ज्यादा सिकाई के कारण इसका रंग चॉकलेटी हो गया। मावा के दानों में कुरकुरापन आने से इसका स्वाद कई गुना बढ़ गया। तब इसे चॉकलेट बर्फी नाम दिया गया। धीरे-धीरे और प्रयोग किए और इसमें इलायची, ड्राई फ्रूट्स डालकर और बेहतरीन बनाया गया।
इसके बाद उनके दादा बद्रीलाल, फिर पिता हरिलाल यादव उर्फ भगत जी ने इसे बनाना जारी रखा। अब चौथी पीढ़ी भी इसी कारोबार में है। धीरे-धीरे नसीराबाद में पशुपालन से जुड़े बाकी लोगों ने भी इस बर्फी को बनाने का तरीका सीखा।
दुनिया की पहली बिना चॉकलेट वाली चॉकलेट बर्फी
यह पहली ऐसी चॉकलेट बर्फी है, जिसमें चॉकलेट नहीं डलती। मार्केट में इसे नसीराबाद की चॉकलेट भी कहा जाता है। सचिन यादव ने हमें इसके बनाने का तरीका भी बताया। 20 किलो दूध लेकर उसे उबालते हैं। दूध का मावा तैयार करते हैं। फिर उसे ठंडा करने के लिए रख देते हैं। इसके बाद उसमें एक किलो 200 ग्राम शक्कर डालकर कढाई में चढ़ाते हैं। अब धीमी आंच पर सिकाई की जाती है। इसमें तीन बार पिघला हुआ 100-100 ग्राम घी डाला जाता है। लगातार सिकाई तब तक की जाती है, जब तक उसका रंग चॉकलेटी नहीं हो जाता।
चॉकलेटी रंग आने में शक्कर का भी बड़ा रोल होता है। अब इसे ट्रे में निकालकर ठंडा कर लेते हैं। ऊपर इलायची व ड्राई फ्रूट्स डालकर सजाते हैं। फिर इसको काटकर पीस बनाए जाते हैं। एक पाए यानी 12 किलो दूध से करीब 4 किलो 800 ग्राम के आसपास चॉकलेट बर्फी तैयार हो जाती है। बाजार में यह 380 रुपए किलो से लेकर 420 रुपए किलो तक मिलती है। अलग-अलग दुकानों पर इसकी अलग रेट है।
आगे बढ़ने से पहले देते चलिए, आसान से सवाल का जवाब...
न कोई रंग न पाउडर, तीन चीजें बनाती हैं खास
सचिन बताते है कि यह पूरी तरह प्योर होता है, इसमें कोई रंग या पाउडर डालकर इसे चॉकलेटी नहीं बनाया जाता। इसकी ज्यादा सिकाई के कारण ही इसका रंग चॉकलेटी हो जाता है। ज्यादा सिकाई व घी के कारण कई दिनों तक यह खराब नहीं होती है। इसकी खासियत के कारण इसे दूर-दूर से लोग मंगवाते हैं। दूध, चीनी और घी, ये वो तीन चीजें हैं जो इसे खास बनाती हैं।
दूध बेचने वालों को बर्फी ने दी नई पहचान, करोड़ों का कारोबार
नसीराबाद में चॉकलेट बर्फी केवल पशुपालन से जुड़े हलवाई ही बनाते है। वर्तमान में यहां पर भगतजी के अलावा गुलाब, जुगल, भोला व प्रेम यादव जैसे कई प्रसिद्ध नाम हैं, जो चॉकलेट बर्फी के कारोबार से जुड़े हैं। अधिकांश यहां ठेलों पर इस मिठाई की बिक्री करते हैं। यहां करीब 10-12 जगहों पर इसका सालाना कारोबार करोड़ों रुपए का होता है। फेस्टिव सीजन में बिक्री और भी ज्यादा होती है।
यूं तो शहर में मिठाई की कई दुकानें हैं, लेकिन वहां ये चॉकलेट बर्फी नहीं मिलती। ऐसा भी नहीं है कि अन्य लोगों ने इसके लिए प्रयास नहीं किए, लेकिन किसी के यहां इसका टेस्ट नहीं बैठा। अगर कोई बनाता भी है तो उसके यहां बिक्री कोई खास नहीं होती।
नसीराबाद ही नहीं विदेशों तक डिमांड
नसीराबाद में जितनी डिमांड है, उससे कहीं ज्यादा विदेशों में रहने वाले भारतीय लोग स्पेशल रूप से यह मिठाई मंगवाते हैं। भारत के बाहर अमेरिका, अफ्रीका, पाकिस्तान, सिंगापुर, सऊदी अरब, दुबई आदि देशों में भी ले जाई जाती है। ज्यादा सिकाई व घी डालने के कारण करीब पन्द्रह दिन तक खराब नहीं होती।
अजमेर निवासी सुशील कवाड़ ने बताया कि चॉकलेट बर्फी का स्वाद अन्य मिठाइयों से अलग है। ये कहीं और नहीं मिलती। नसीराबाद में भी ये केवल गिनी चुनी दुकानों पर ही मिलती है। स्वाद इतना बेहतरीन है कि वे मिठाई लेने के लिए अजमेर से नसीराबाद आते हैं।
एक बार भेजते हैं, फिर वो खुद मांगते
चॉकलेट बर्फी के शौकीन कपिल बताते हैं कि इसमें दूध, शक्कर और घी के अलावा कोई भी चौथी आइटम नहीं मिलाई जाती। शुद्धता के कारण यह मिठाई करीब 15 दिन तक यह खराब भी नहीं होती। कई बार रिश्तेदार या दोस्त को मिठाई भेजते हैं तो अगली बार वहीं से दोबारा भेजने के लिए डिमांड आती है। देश के कई हिस्सों में रहने वाले प्रवासी राजस्थानियों में इसकी खासी डिमांड है।
मुकेश गोयल नाम के ग्राहक ने बताया कि बच्चों में भी ये मिठाई खासी पॉपुलर है। जैसा नाम है, उससे कहीं ज्यादा बढ़िया टेस्ट है। बच्चे इसे चॉकलेट समझकर ही खाते हैं। कई दिनों तक खराब नहीं होती, इसलिए दूर दराज रहने वाले रिश्तेदारों तक वे आराम से इसे डिलीवर कर देते हैं।
दुनिया की सबसे बड़ी कचौरी, वजन- 1.5 किलो से भी ज्यादा, नाम- कचौरा
नसीराबाद के प्रसिद्ध कचौरा की शुरुआत करीब 82 साल पहले हुई थी। एक कचौरा का वजन करीब 600 ग्राम से लेकर 1.5 किलो तक होता है। इसमें कम से कम 250 ग्राम दाल और मसाले के स्टफिंग की जाती है। कचौरा दो तरह के मसालों से तैयार किया जाता है। एक आलू मसाला और दूसरा उड़द दाल मसाला से। ये बिल्कुल आलू कचौरी और दाल कचौरी की ही तरह है, लेकिन नसीराबाद के कचौरा का घेरा करीब 12 इंच का होता है।
पिछले जायका में पूछे गए सवाल का सही उत्तर...
ये जोधपुर की फेमस घेवर चाट है जो वहां शहर के खांडा फलसा इलाके में मिलती है। इस चाट के बनने की कहानी भी बड़ी दिलचस्प है। हलवाई सोहन लाल शर्मा को घेवर खाने का बहुत शौक था। एक दिन घर बैठे दीपावली पर घेवर बना रहे थे। मजाक-मजाक में फीके घेवर के साथ दही चटनी और कुछ मसाले डालकर खाया तो स्वाद लगा। यहीं से घेवर चाट की शुरुआत हुई। शाम होते ही चाट के शौकीनों को इस दुकान के खुलने का इंतजार रहता है। ये शॉप शाम को 4 बजे से रात 10 बजे तक सिर्फ 6 घंटे के लिए ही खुलती है।
(सहयोग- सुधीर मित्तल, रियाज खान, नसीराबाद)
नसीराबाद का फेमस है कचौरा...
ये कचौरी नहीं, दुनिया का सबसे बड़ा कचौरा:80 साल पहले छोटी सी दुकान से हुई शुरुआत, सालाना 10 करोड़ का कारोबार पूरी खबर पढ़ने के लिए करें CLICK
अजमेर, ब्यावर, पुष्कर में ये भी खास जायका....
अजमेर : 500 साल पुरानी रेसिपी, 100 करोड़ का कारोबार:अकबर की डिमांड पर पहली बार बना था सोहन हलवा, विदेशों में हो रहा एक्सपोर्ट
पुष्कर : छोटी सी दुकान से 10 करोड़ का कारोबार बना मालपुआ : फिरोजाबाद की मलाई पुड़ी पुष्कर आकर बनी रबड़ी मालपुआ,80 साल पहले हुई थी शुरुआत
ब्यावर : दादी के लड्डू जो बने तिलपट्टी, दुनिया तक पहुंचा जायका : ब्यावर में 80 साल पहले घर में किया प्रयोग, अब 10 करोड़ का सालाना कारोबार
अजमेर : इस राजस्थानी नाश्ते के अंबानी-तेंदुलकर भी मुरीद:कढ़ी-कचौरी खाने वालों की लगती हैं लाइन, 50 करोड़ का सालाना कारोबार